Uquq qorçalayıcı: Qırımda taqiqatçılar esir etilgen Ervin İbragimovnıñ ailesinen qonuşmağa razı olmay
17 iyül 2017, 15:11
Tamila Taşeva «Ervin qayda?» aktsiyası vaqıtında, iyünniñ 27-si, Kyiv
İşğal etilgen Qırımda Rus taqiqatı, 2016 senesi esir etilgen Dünya Qırımtatar Kongressiniñ icra şura azası Ervin İbragimovnıñ ailesinen «qonuşmağa istemey». Bunı Qırım.Aqiqatqa uquq qorçalayıcı, «CrimeaSOS» cemaat teşebbüsiniñ reberi Tamila Taşeva tarif etti.
«Tuvğanları, er daim alâqalı olmağa istese de, taqiqatçılar olarğa iç bir malümat bermey. Soñki vaqıtları taqiqatçı telefonını bile almay ve Ervinniñ babasına cevap bermey. İş mürekkep, çünki Ervinni kim ve nasıl qaçırğanı aqqında bütün malümat endi toplanılğan edi, amma taqiqat işleri ögge sürülmey, bunıñ sebebi – taqiqatçılarnıñ isteksizligi», – dedi Taşeva.
Onıñ sözlerine köre, Rusiyeniñ hızmetlerine tesir etmek içün tapılğan malümat mümün olğanı qadar keñiş surette yayılmaq kerek, bu cümleden halqara meydançıqlarda da.
Böyle etip, İnsan aqları boyunca BMT Şurasınıñ mecburiy ve zoraki qaçıruvlar boyunca işçi gruppasınıñ toplaşuvında failler İbragimovnıñ esir etilüvi aqqında tarif etmege niyetli.
Bunen beraber «CrimeaSOS» cemaat teşebbüsi İbragimovnıñ ğayıp olmasınen bağlı şikâyetni Avropa İnsan aqları mahkemesine (AİHM) yollamağa azırlana.
Bügün, iyülniñ 17-nde, Ervin İbragimov 32 yaşını toldurdı. Bu künü bir yıl evelsi ğayıp olğannıñ evi yanında qırımtatarları dua keçirgen edi, o vaqıt 300-ge yaqın adam onıñ qorantasını desteklemek içün kelgen edi.